Урысейпсо зэпеуэм зыхуагъэхьэзыр
Налшык и ХьэтIохъущыкъуей жыг хадэм тхьэмахуэ блэкIам щызэхэтащ «Кабардино-Балкарская правда» газетыр илъэс 95-рэ щрикъум ирихьэлIэу зэхаубла мас-рестлингымкIэ ныбжьыщIэхэм я зэхьэзэхуэ зэIуха.
Зэпеуэр къызэрагъэпэщащ Къэбэр-дей-Балъкъэрым Мас-рестлингымкIэ и федерацэм, Налшык къалэ администрацэм физическэ щэнхабзэмкIэ, спортымрэ щIалэгъуалэ IуэхухэмкIэ и къудамэм, спорт школ №4-м. Зэхьэзэхуэм щыщIидзэм къызэхуэсахэм фIыщIэ яхуищIащ «Кабардино-Балкарская правда» газетым спортымкIэ и къудамэм и редактор ДыщэкI Альберт.
Дэтхэнэ зы зэпэщIэтыныгъэри гуащIэу, удэзыхьэхыу екIуэкIащ. Зи хьэлъагъыр килограмм 60-м нэблагъэхэм я зэхьэзэхуэм пашэ щыхъуащ Нартан къуажэм щыщ Чэлимэт Елбэрд. Абы къыкIэлъокIуэ Схвитаридзе Тамерлан (Налшык). Ещанэ-еплIанэ хъуахэщ Нэгъуей Астемыррэ Чэлимэт Мухьэмэдрэ (тIури Нартан щыщщ). Килограмм 70-м нэблагъэхэм я гупым япэ увыпIэр щызыIэригъэхьащ налшыкдэс Тубай Аслъэн. ЕтIуанэ хъуащ Узденов Магомед (Гундэлэн къуажэ). Нартан къикIа Къудей Асиррэ налшыкдэс Зыхьэ Алихъанрэ абыхэм къакIэлъокIуэ. Мас-рестлингымкIэ зэхьэзэхуэм хэта килограмм 80-м нэблагъэ зи хьэлъагъхэм я деж нэхъ лъэщу къыщыщIэкIащ Нартан къуажэм къикIа Хьэкъул Мухьэмэд. Лашынкъейдэс КIэбышэ Къазбэч етIуанэщ. А махуэм зэпэщIэтахэм нэхъ хьэлъэ дыдэ гупым япэ увыпIэр щызыIэригъэхьащ Гъубжокъуэ Мухьэмэд (Нартан къуажэ). Налшык щыщ Хъер Ахъмэт етIуанэщ.
Зэхьэзэхуэм и судья нэхъыщхьэу щытащ Гъубж Ратмиррэ Токаревэ Натальерэ.
Мы зэпеуэм япэ, етIуанэ увыпIэхэр къыщызыхьахэм мазищкIэ зыгъэсэныгъэхэр ирагъэкIуэкIынурэ фокIадэ мазэм Анапэ щыIэну урысейпсо зэпеуэм хэтынущ.
Спортсменхэр ягъасэ Гъубж БетIал, Борий Анзор, Ингуш Чэрим сымэ.
КЪЭХЪУН Бэч.
